6. Bahebera 11:1 e tlhalosa tumelo ka ditsela dife tse pedi? 14 Thusa ba ba lwalang le batsofe. Fa re bona batho ba ba lwalang le ba ba setseng ba tsofetse, re tlhotlheletsega go ba bontsha kutlwelobotlhoko. Re eletsa go bona bolwetse le botsofe di fedisitswe. Ka jalo, re rapelela gore Bogosi Jwa Modimo bo tle. Gone jaanong re dira se re se kgonang go ba thusa ka dilo tse ba di tlhokang. Akanya ka se mokwadi mongwe a neng a se kwala ka mmaagwe yo o neng a na le bolwetse jo bo dirang gore boboko bo se ka jwa bereka sentle. Letsatsi lengwe mmaagwe o ne a itlatsa leswe. Fa a ntse a leka go phepafatsa, go ne ga kokota mongwe. Baeng bao e ne e le Basupi ba babedi ba ba neng ba tlhola ba mo etela. Bokgaitsadi bano ba ne ba mmotsa gore a ba ka thusa ka sengwe. Mmê yono o ne a re: “Ee, mme gone ke tlhabiwa ke ditlhong.” Baeng bano ba ne ba mo thusa go phepafatsa. Morago ga moo, ba ne ba mo direla tee ba bo ba tlotla le ene. Morwawe o ne a itumetse tota. O ne a kwala jaana: “Basupi bano ke ba rolela hutshe. Ba dira se ba se buang.” A tsela e o tlhomogelang pelo balwetse le batsofe ka yone e go tlhotlheletsa go dira sotlhe se o ka se kgonang go ba thusa?—Bafil. 2:3, 4.